Nordjyllands Politi har valgt de to placeringer i Aars og i Brønderslev ud fra en politifaglig analyse, hvor man har kigget på borgernes aldersfordeling, befolkningsprognose, kriminalitet og antallet af politiforretninger og borgerhenvendelser. Ifølge Anne Marie Roum Svendsen, der er Politidirektør i Nordjyllands Politi, er det vigtigt, at politiet får etableret de nye nærstationer dér, hvor mange nordjyder får gavn af deres tilstedeværelse. - Vi har vidst længe at vi skulle åbne i Brønderslev og Vesthimmerlands Kommune, så nu er det bare endeligt kommet på plads, hvilke byer vi kan åbne dem i. Det er vi super glade for, så kan vi også komme i gang med arbejdet, siger Anne Marie Roum Svendsen. Politikredsen råder i forvejen over lokaler i både Aars og i Brønderslev, og man er nu ved at undersøge, hvordan disse eksisterende rammer kan tilpasses, så de kan leve op til kravene til moderne nærstationer. -	Vi har lokaliteter både i Brønderslev og i Aars, og dem har vi beholdt, fordi de er blevet indrettet med kabling til vores intranet og hvad der nu ellers skal til i en nærstation. Så har vi brugt dem til vores specialenheder i mellemtiden. Derfor arbejder vi også ud fra tesen, at vi kan bruge de her lokaler en gang til bare med en anden publikumsvinkel end tidligere, siger Anne Marie Roum Svendsen. Bemanding på fem politifolk Nærstationerne slår efter planen dørene op i løbet af 2021, og de bliver bemandet med fem fast tilknyttede lokalbetjente. -	Vi ser frem til at kunne åbne de her steder. Vi ved godt, at vores tilstedeværelse i nogle af kommunerne har været mindre. Vi har hele tiden haft vores patruljeberedskab derude, men det her er noget andet. Det nære er også kontakten med skolerne og kommunen. Det kommer nu helt ud i kommunerne. Det tror jeg bliver spændende, siger Anne Marie Roum Svendsen, Politidirektør i Nordjyllands Politi. Den ugentlige åbningstid på nærstationerne bliver mindst 15 timer. Etableringen af de to nye nærstationer i Nordjylland skal ses i sammenhæng med flerårsaftalen 2021-2023 for politiet, hvor et nært og synligt politi er højt prioriteret, hvilket blandt andet udmønter sig i åbningen af nærstationer på landsplan.

Referat:
Nordjyllands Politi åbner to nye nærstationer i Aars og i Brønderslev. Nærstationerne vil have en åbningstid for borgerbetjening på 15 timer om ugen samt en fast medarbejderstab tilknyttet. Forventningen er, at de åbner i løbet af 2021.